După finalizarea proiectului de reabilitare și extindere a Creșei nr. 2, din cartierul Suseni, au început lucrările și la Grădinița cu Program Prelungit nr. 2, aflată în imediata vecinătate. Este o investiție realizată cu fonduri accesate prin PNRR, amănunte fiind oferite de primarul Municipiului Târgoviște, Cristian Stan, cu prilejul vizitei pe șantier.
"O altă investiție în infrastructura de educație a ajuns în faza de execuție. Este vorba de proiectul de reabilitare a Grădiniței nr. 2 din Municipiul Târgoviște. Este un proiect în valoare de aproape șapte milioane de lei, prin care clădirea grădiniței va fi reabilitată. Se va schimba acoperișul, se va înlocui fenestrația , vor fi refăcute instalațiile termice și electrice, astfel încât în toamnă să avem o clădire cu totul și cu totul nouă și condiții foarte bune pentru copii. De altfel, tot în această curte a fost reabilitată și extinsă și Creșa nr. 2"- a precizat primarul Cristian Stan.
Investiția este finanțată din fonduri europene accesate prin Planul Național de Redresare și Reziliență.